KOMMISSIONENS FORORDNING (EF) Nr. 1755/95 af 19. juli 1995 om ændring af forordning (EØF) nr. 220/91 om gennemførelsesbestemmelser til Rådets forordning (EØF) nr. 1360/78 om producentsammenslutninger og foreninger af sådanne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1360/78 af 19. juni 1978 om producentsammenslutninger og foreninger af sådanne (1), senest ændret ved akten vedrørende Østrigs, Finlands og Sveriges tiltrædelse, særlig artikel 6, stk. 3, andet og tredje led, og

ud fra følgende betragtninger:

Ifølge bilag I, del V, afsnit C, nr. 2, litra a), til akten vedrørende Østrigs, Finlands og Sveriges tiltrædelse gælder forordning (EØF) nr. 1360/78 også for hele Østrigs område;

ved Kommissionens forordning (EØF) nr. 220/91 (2), senest ændret ved forordning (EF) nr. 880/95 (3), er der fastsat gennemførelsesbestemmelser om producentsammenslutninger og foreninger af sådanne; bestemmelserne må suppleres, fordi forordning (EØF) nr. 1360/78 nu også gælder for Østrig;

for at sikre en tilfredsstillende koncentration af udbudet bør der fastsættes minimumskrav til medlemmernes produktion og antal; for at sikre, at foreningerne har en rimelig økonomisk betydning, bør der fastsættes et minimumskrav til det antal medlemmer, de har, samt en passende områdemæssig spredning;

de i denne forordning fastsatte foranstaltninger er i overensstemmelse med udtalelse fra Komitéen for Landbrugsstrukturerne og Udvikling af Landdistrikterne -

UDSTEDT FØLGENDE FORORDNING:

Artikel 1

I forordning (EØF) nr. 220/91 foretages følgende ændringer:

1) I artikel 2 indsættes som stk. 3:

»3. Uanset artikel 1 skal producentsammenslutningerne i Østrig ud over mindstekravene i punkt VIII i bilaget til denne forordning nå op på:

- mindst 10 % af den regionale produktion eller 3 % af den nationale produktion, for så vidt angår levende hornkvæg og kød af hornkvæg

- 20 % af den regionale produktion eller 3 % af den nationale produktion, for så vidt angår levende svin og svinekød.

Den nationale produktion og produktionen i de forskellige regioner, jf. første afsnit, beregnes:

- på grundlag af medlemsstatens statistiske oplysninger om årene 1992, 1993 og 1994, og

- ajourføres hvert femte år.«

2) I artikel 3, stk. 2, indsættes som litra h):

»h) hvad angår Østrig, skal foreninger opfylde mindstekravene i punkt VIII i bilaget med hensyn til dyrkningsareal, omsætning, andel af den nationale produktion og antal tilsluttede producentsammenslutninger. Med hensyn til andre varer end dem, der er anført i bilaget, skal foreningerne bestå af mindst tre anerkendte sammenslutninger. Foreningerne skal mindst dække et område svarende til en delstat.«

3) I bilaget indsættes punkt VIII, der er anført i bilaget til nærværende forordning, efter punkt VII og inden fodnoterne.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 166 af 23. 6. 1978, s. 1.

(2) EFT nr. L 26 af 31. 1. 1991, s. 15.

(3) EFT nr. L 91 af 22. 4. 1995, s. 5.

BILAG

»VIII. Producentsammenslutninger og foreninger af sådanne i Østrig

>TABELPOSITION>